**पद्यपाठ ७-**

**विसरू नकोस-राम दोतोंडे**

**ठळक मुद्दे-**

* **कवितेचे नावं**-विसरू नकोस
* **कवी**-राम दोतोंडे
* **कवितेचा आशय**-काळानुसार होणारे अपरिहार्य बदल,त्यांचे स्वरूप व ते स्वीकारताना आपण कोणत्या गोष्टीचं भान ठेवलं पाहिजे याबाबतचा संदेश.
* **कवितेचे विचार सौंदर्य**-बदलाचे स्वरूप,प्रक्रिया यामधील वेग व वाहतेपणा इ. सूचित करणारी अर्थपूर्ण प्रतीके
* **कवितेच्या आकलनावर आधारित विचार प्रवर्तक प्रश्न व उपक्रम**
* **पूरक वाचन**-समांतर आशय वेगवेगळ्या साम्यभेद पध्दतीने मांडणाऱ्या कवितेचे वाचन व शोधन

**प्रस्तावना**

जुन्या गोष्टी निरुपयोगी किंवा त्रासदायक व्हायला लागतात तेव्हा आपण त्यांच्या जागी नव्या गोष्टी स्वीकारतो.पण हा बदल करताना कोणत्या गोष्टीचं भान ठेवलं पाहिजे हे **कवी राम दोतोंडे** आपल्याला **विसरू नकोस** या कवितेत सांगतात. कविता वाचा व ऐका

**विसरू नकोस**

 **कवी-राम दोतोंडे**

तु जाऊ नकोस कुंडातून कुंडाकडे

आऱ्हाटीवरून उठून

बोराटीवरं पडशील

घर बदलायला निघशील तेव्हा

चांगलं घर शोधून काढ

विज्ञान-विवेकाची रांगोळी

घराच्या अवतीभवती काढ

झाड दारासमोर

तत्त्वनिष्ठेचे असू दे

मानवाच्या कल्याणाची

फळे त्याला येऊ दे

विसाव्या शतकाची घुसळण

वारा आहे झालेली

श्वास घेताना तुडवू नकोस

फुलं पायाखाली पडलेली

तु चालायला लागशील तेव्हा

कुत्र्यासारखं भुंकू नकोस

संगच्या प्रत्येक प्रवाशाला

प्रेमानं छातीशी धरण्यास विसरू नकोस

**कवितेचा आशय:**

कवी म्हणतात की,एका मर्यादित,साचलेल्या विचारांकडून किंवा परंपरेकडून दुसऱ्या विचारांकडे, परंपरेकडे जाताना,आपली अवस्था ‘आगीतून उठून फुफाट्यात’ अशी होत नाही ना हे जरूर बघ.

एका काटेरी झुडपापासून स्वताःला वाचविण्यासाठी तु दुसऱ्या काटेरी फांदीकडे जाऊ नकोस.विचाराचं,मुल्यांचं ‘घर’ बदलताना,नवं घर नक्की चांगले आहे ना यांची खात्री करून घे. जे स्वीकारशील त्याला विज्ञान व विवेकाची जोड दे.त्यामुळे तुझं ते नवं घर सुंदर येईल.तू स्वीकारलेल्या तत्वांचं झाड सतत तुझ्या नजरेसमोर असु देत.मग झाडाला माणसाच्या भलतीच प्रगतीची फळं येतील.

 माणसांना सुखानं एकत्र जगण्यासाठी काही मूल्यं आवश्यक असतात.काळानुसार परिस्थिती बदलते.तशी जुन्या व नव्या मूल्यांचा संघर्ष होतो.जुनं-नवं एकमेकावर आढळून एकमेकात मिसळून ते घुसळलं जातं.ढवळून निघतंय तुला टिकायचं असतं तु नवं स्वीकारतोस बदलतोस पण काही माणसांना ते जमत नाही. विसाव्या शतकाचा वारा म्हणजे विज्ञानाचा,विवेकाचा म्हणजे त्याला एक गती, वेग आहे. परंतु कवी त्याला घुसळण म्हणतोय. अशा गतीने बदलणाऱ्या जगात तगून रहाणे अवघड असते, त्यात जुने विचार, नव्याला टक्कर देऊ न शकणारे विचार मागे पडतात, परंतु जो कोणी ह्या नव्या वेगवान विचारांत उभे राहू पाहतो त्यांनी ह्या धारातीर्थी पडलेल्यांना तुडवू नये म्हणजे हीन लेखू नये असे म्हणणे आहे**.** कारण नवे विचार घेऊन जाणारा म्हणून तुझ्या मनात अहंकार निर्माण होऊ शकतो ज्याचा संदर्भ पुढील ओळीमध्ये येतो की ‘कुत्र्यासारखा भुंकू नकोस’ त्यामुळे आधीच्या कडव्यातील ओळी सावधानतेचा इशारा देणाऱ्या आहेत, त्यामुळे पराभूत झालेली निराश झालेली,पीडित असलेले काही माणसं तुला दिसतील. तू निवडलेल्या वाटेवरून तु पुढे चालत राहशील तेव्हा त्या वाटेवर तू एकटा असणार नाहीस.सोबत अनेक जण असतील त्यांच्याशी माणसांसारखं आणि प्रेमानं वागायला विसरू नकोस.

**प्रतीकाचा वापर व विचार सैदर्य**

 काळ बदलतो तशी आजूबाजूची परिस्थितीब बदलते.परिस्थिती आपल्या आपल्या आयुष्यातल्या अनेक गोष्टी बदलतात

 तुमच्या घरातल्या आणि आजूबाजूच्या माणसांच्या विचारात वागण्यात काळानुसार होत असलेले बदल तुम्हालाही जाणवत असतील. या साऱ्याला अनुसरून माणसाचे जग बदलते.पण जे बदल आपण स्वीकारतो ते तपासून घ्यायला लागतात त्यासाठी कोणते निकष असावेत हे या कवितेत सांगितले आहे.त्यासाठी कवीने काही प्रतिकांचा वापर केला आहे.या प्रतिकांमुळे अत्यंत कमी शब्दातून मोठा अर्थ आपल्यापर्यंत पोहोचतो आणि कवितेला एक वेगळेच विचारसैंदर्य प्राप्त होतो.

१)कुंड- म्हणजे पाण्याचा मर्यादित साठा असलेली जागा.या कवितेत हे मर्यादित साचलेल्या विचारांचे प्रतिक आहे.

२)आऱ्हाटी- म्हणजे काटेरी झुडूप आणि बोऱ्हाटी म्हणजे काटेरी फांदी.हे त्रासदायक दु:खादायक गोष्टीसाठी वापरलेले प्रतिक आहे.

३)घर- म्हणजे आपल्यासाठी केवळ चार भींतींनी बनलेली एक विशिष्ट जागा नसते.आपल्याला जगण्यासाठी आवश्यक असलेल्या प्रेम,विध्वास आणि आधार मिळण्यासाठीची ती हक्काची जागा असते.या कवितेत कवीने हे प्रतिक ज्या विचारांच्या मूल्यांच्या आणि तत्वांचा आधाराने आपण जगतो त्यासाठी वापरले आहे.

४)वारा-वाहते राहणे आणि वेग ही वाऱ्याची गुणवैशिष्ट्ये.काळानुसार होणाऱ्या बदलाची वैशिष्ट्ये वाऱ्यासाराखीच आहेत.

५)श्वास-जिवंत राहण्यासाठी आपण श्वास घेतो.चांगले जगण्यासाठी आपण काही धडपड करतो.या कवितेत श्वास या धडपडीचे प्रतिक आहे.

६)पायाखाली पडलेली फुलं-नव्या गोष्टींशी जुळवून घेता येत नाही म्हणून मागे पडलेल्या थकलेल्या किंवा पीडित,वंचित असलेल्या माणसांसाठी वापरलेले हे प्रतिक आहे.अशा प्रतीकांच्या वापरामुळे कवितेच्या अर्थाच्या कक्षा विस्तारतात शिवाय कवितेचे विचार आपल्यापर्यंत परिणामकारकपणे पोहोचाण्यासही मदत होते.

**उजळणी प्रश्न**

प्रश्न-१ संदर्भासहीत स्पष्टीकरण करा

अ)विज्ञान विवेकाची रांगोळी घराच्या अवतीभोवती काढा.

ब)श्वास घेताना तुडवू नकोस फुलं पायाखाली पडलेली.

प्रश्न-२ ३० ते ४० शब्दात उत्तरे लिहा.

अ)या कवितेतील बदलावयाचे घर कसे असावे असे कवीला वाटते?

ब)विसाव्या शतकाची घुसळण वारा आहे झालेली या ओळीचा अर्थ तुमच्या स्वतःच्या शब्दात स्पष्ट करा.उदाहरणे दया.

प्रश्न-३ या कवितेत आलेल्या पुढील प्रतिकांमधून कवीला काय सुचवायचे आहे.

१) विज्ञान-विवेकाची रांगोळी

२) पायाखाली पडलेली फुलं

प्रश्न -४ पुढील ओळीमधील उपमेय व उपमान व अलंकार ओळखा

1. कुत्र्यासारखं भुंकू नकोस

प्रश्न-५ खालील अधोरेखित अव्ययांचे प्रकार लिहा

1. आऱ्हाटीवरून उठून बोराटीवरं पडशील
2. विज्ञान-विवेकाची रांगोळी घराच्या अवतीभवती काढ

**मुक्त प्रश्न**

1. आऱ्हाटीवरून उठून बोराटीत पडणे-म्हणजे आगीतून उठून फुफाट्यात पडणे-असा अनुभव तुला कधीतरी आला असेल.तो आठवून लिही. पहिली सोडून दुसरी गोष्ट स्वीकारताना तुझी कोणती चूक झाली होती.ती जरूर शोध आणि नोंदव.
2. आपले कोणतेही काम करताना त्याचा इतरांना त्रास होवू नये म्हणून तू कोणती काळजी घेतोस/घेतेस.
3. स्वतःचे काम नीट व्हावे म्हणून इतरांवर ओरडणारी माणसे तू बघितली असशील.अशावेळी तुला काय वाटले?
4. **कवी-राम दोतोंडे यांनी सांगितलेल्या अनेक गोष्टी अनंत फांदी यांनीही सांगून ठेवलेल्या आहेत.त्या कोणत्या ते शोध.**

**फटका - अनंत फंदी**

बिकट वाट वहिवाट नसावी, धोपट मार्गा सोडु नको
संसारामधी ऐस आपला, उगाच भटकत फिरू नको
चल सालसपण, धरुनी निखालस, खोटा बोला बोलुं नको
अंगी नम्रता सदा असावी, राग कुणावर धरु नको
नास्तीतकपणी तूं शिरुनि जनाचा बोल आपणा घेउं नको
आल्या अतिथा मुठभर दाया मागेपुढती पाहू नको
मायबापावर रुसू नको

दुर्मुखलेला असूं नको

व्यवाहारामधी फसूं नको
परी उलाढाली भलभलत्या पोटासाठी करु नको॥१॥

वर्म काढुनी शरमायाला उणे कुणाला बोलुं नको
बुडवाया दुसर‌याचा ठेवा, करनी हेवा, झटू नको
मी मोठा शाहणा धनाढ्याही, गर्वभार हा वाहू नको

एकाहन चढ एक जगामधी, थोरपणाला मिरवु नको

हिमायतीच्या बळे गरिब गुरिबांला तूं गुरकावुं नको
दो दिवसाची जाइल सत्ता, अपेश माथां घेउं नको

विडा पैजेचा उचलुं नको
उणी तराजू तोलुं नको
गहाण कुणाचे डुलवु नको
उगिच भीक तूं मागुं नको

स्नेह्यासाठी पदरमोड कर, परंतु जामिन राहू नको॥२॥

उगीच निंदा स्तुती कुणाची स्वहितासाठी करु नको
बरी खुशामत शाहणयाचि परी मुर्खाची ती मैत्री नको
कष्टाची बरी भाजीभाकरी, तूपसाखरेची चोरू नको

दिली स्थिती देवाने तीतच मानी सुख, कधी विटू नको
असल्या गांठी धनसंचय, कर सत्कार्यी व्यय, हटू नको
आतां तुज गुजगोष्ट सांगतो. सत्कर्मा तूं टाकुं नको
सुविचारा कातरु नको
सत्संगत अंतरु नको
दैत्याला अनुसरु नको
हरिभजना विस्मरू नको
सत्कीर्ती - नौबतिचा डंका गाजे मग शंकाच नको॥३॥

हा फटका तुम्ही ऐकू ही शकता!

<http://www.aathavanitli-gani.com/Song/Bikat_Vaat_Vahivat_Nasavi>

1. **या कवितांमधे कवींनी वापरलेली प्रतिके शोधा.**
2. आपल्याप्रमाणेच आपल्याबरोबरच्या इतर माणसांनीही आनंदात जागाव यासाठी आपण काय केलं पाहिजे हे वेगवेगळ्या पध्दतीने सांगणाऱ्या कविता पुढे दिल्या आहेत.त्यांची तुलना कर.तुला जाणवलेले साम्य भेद लिहून काढ.

[**मनातलं गाव**](ManatlaGaon.mp3)

उत्तम कोळगावकर

सुरुवातीला असंच होत असतं:

तुम्ही घसरून पडता

किंवा खड्ड्यात कोसळता

तेव्हा तयारच असलेले बघे

पोट धरून हसू लागतात

अशा वेळी तोंड लपवून

माघारी वळायची मुळीच गरज नाही.

घसरला असाल तर

अंग झटकून उभे रहा.

कोसळला असाला तर

खड्ड्यातून सावकाश वर या.

आणि हसणा-या बघ्यांकडे

न बघता ताठ मानेनं

पुढंच चालू लागा.

पुन्हा घसरलात

किंवा कोसळलात

किंवा रस्ताच

नाठाळ घोड्यासारखा बिथरला

तरी पकड सैलावू देऊ नका.

मग बघा

हाच रस्ता कसा तुम्हाला

अलगदपणे घेऊन जातो

मनातल्या गावाला!

[**तेथून दूर जावें**](TethunDurJave.mp3)

विं. दा. करंदीकर

सर्वस्व अर्पिती जे त्यांचेंच गीत गावें;

त्यांची घडे टवाळी, तेथून दूर जावें.

नसतां विनोद कांही हसतात लोक सारे

चाले असा तमाशा, तेथून दूर जावें.

संगीत ज्या ठिकाणीं रसहीन चाललेले;

बुद्धीस खाजवाया, तेथून दूर जावें.

विद्वान कल्पनांचा काढीत कीस जेथे,

सामान्य माणसांनी तेथून दूर जावें.

जनतेस नागवूनी बनतात जे पुढारी

त्यांचा झडे नगारा, तेथून दूर जावें.

बागेंत हिंडतांना कुंजांत लाडकीशी

कुजबूज कानिं येतां तेथून दूर जावे.

मोहान्ध होउनीया जें दार गाठलेलें

ते उघडण्याच पूर्वी तेथून दूर जावें.